Paramasastra Jawi 


Wewaton 

Bab Panulis Sarta Tataning Tetembungan 
ing Basa Jawi 


Babi 

A. Tembung Lingga lan Andahan 


Tembung Lingga 

Inggih punika tembung ingkang dereng ewah saking aslinipun: 

- tulis, turu, tuku. 

Tembung Andahan 

Inggih punika tembung ingkang sampun ewah saking lingganipun: 

- tulis dados nulisi, 

- turu dados nurokaken, 

- tuku dados daktukoni. 

Tembung lingga saged ewah dados tembung andhahan, sabab: 

1 . angsal wewahan: 

a. dipun wewahi ing sangajenging tembung wewahan, 
wewahan sangajeng tembung naminipun Ater ater: 

m, n, ny, dak, ko di, ke, sa, pa, pi, pra, kuma, kapi, kami. 

b. dipun wewahi ing sawingkingipun tembung, 
wewahan sawingkinging tembung naminipun Penambang: 
ku, mu, e, en, an, i, ake, a, na, ana, ne. 

c. angsal seselan: in, um, 
jupuk -jinupuk, 
gantung - gumantung. 

2. dipun rangkep: 

a. sadaya: watuk - watuk, bola -bali 

b. ngajeng; tetuku 

c. wingking: cengeng es. 

3. dipun campur (cambor) kaliyan tembung sane: 
baya - pakewuh. 

4. dipun cekak (wantah) : dhuwit - dhit. 

B. Bab Rimbag (Kedadosanipun Tembung) 

Rimbag jinisipun kathah sanget. 

1. Rimbag Tanduk: 

punika tembung ingkang angsal ate rater anuswara (suwara irung): m, ng, n, ny. 
Rimbag Tanduk wonten 3 wami: 

a. Tanduk Kriya Wantah: 

balang - mbalang, gambar - nggambar. 

b. Tanduk i kriya: 
jaluk - njaluki 
tulis - nulisi 

c. Tanduk ke kriya: 
tuku - nukokake, 
sapu - nyapokake. 

Cathetan: 
tuku - nuku, 
sapu - nyapu 

Menawi aksara wiwitaning tembung dados setunggal kaliyan ater ater anuswara dipun 
wastani luluh. 

Caranipun Ngudhal Tembung: 

Nyaponi : Lingganipun sapu, angsal ater rater : ny, angsal panambang: i, rimbagipun: 
tanduk i kriya. 

2. Rimbag tanggap: 

Tembung Lingga ingkang ater ater tripurusa (dak, ko, di), ater ater ka lan seselan in, 
Rimbag tanggap kaperang dados 6 wami: 

a. tanggap utama purusa tiyang (kapisan) 

- tanggap utama purusa wantah: dak jaluk, dak tulis. 

- tanggap utama i kriya: dak tukoni, dak pangani 

- tanggap utama purusa ke kriya : dak gambarake, dak lungguhake 

b. tanggap madyama purusa (tiyang nomer 2) 

- tanggap madyama purusa wantah: kojaluk, kotulis 

- tanggap madyama purusa i kriya: kotukoni, kopangani 

- tanggap madyama purusa ke kriya: kogambarake, kolungguhake 

c. tanggap pratama purusa (tiyang nomer 3) 

- tanggap pratama purusa wantah : njaluk, ditulis 

- tanggap pratama purusa “i” kriya: ditukoni, dipangani 

- tanggap pratama purusa “ke” kriya: digambarake, dilungguhake 

d. tanggap ka: ater ater ka = di 

- tanggap ka wantah: kajaluk, katulis 

- tanggap ka “i” kriya: kajalukan = dijaluki - katanduran = ditanduri 

- tanggap ka “ke” kriya: kajalukake, katulisake 

e. tanggap na, wujudipun seselan in, tegesipun = di 

- tanggap na wantah: jinaluk, tinulis 

- tanggap na “i” kriya: jinalukan = dijaluk, tinulisan = ditulisi 

f. tanggap tarung, tegesipun: pada dene, tulung - tinulung, obong tingobong. 
Cathetan: 

Panambang “i” wonten ing tanggpan “ka” lan tanggap “na” ewah dados “an” 

3. Rimbag Bawa: 

Rimbag bawa inggih punika tembung lingga ingkang angsal ater ater: “ke”, “a”, “ma”, 
“kuma”, “kapi”, lan seselan “um”. 

a. bawa “ka”, wujudipun ater ater “ke”, ateges mboten jarag. 

- bawa “ka” wantah: kacemplung, kobong saking obong. 

- bawa “ka” wisesana: kacemplungan, kobongan. 

b. bawa “ha”, wujudipun ater ater “a” lan ater ater “ma” 
akalung, akembang, asikil tegesipun nganggo/duwe. 

Maguru tegesipun golek ilmu marang. 

c. bawa “ma”, wujudipun seselan “um”: gumantung, gumagus, dumunung, 
kumenthus. 

d. bawa “kuma”, “kami”, “kapi”, ateges: sing : kumawani, kamigilan, kapi-lara. 

e. bawa “ma” tundha, ateges tansah : turun temurun, gulung gemulung. 

Cathetan: 

tembung madukun, maguru, asring dipun anggep bawa “ma” dupeh ater ateripun 
“ma ”, punika mboten leres, leresipun bawa “ha 
Kedah dipun bentenaken antawisipun tembung: 

- ko-obong = tanggap madyama wantah 

- ke -obong (kobong) = bawa “ka” wantah 

- ka-obong = tanggap “ka” wantah 

4. Sananta. 

Sananta pandapukipun: dak + tanduk + . . .. “i” ke dak, ingkang ateges arep. 

a. sananta dak wantah: dak-njaluk = aku arep njaluk. 

b. santana dak “i” kriya: dak-njaluki - aku arep njaluki. 

c. santana dak “ke” kriya: dak-nukokake = aku arep nukokake. 

d. wonten malih sananta dak lan di ingkang ateges arep. 
sing: dak sregep, dak meneng, ditaberi, diprayitna. 

5. Tandang. 

Tandang pandapukanipun: dak + lingga “e” (ane) “ne” 
panambang “e” (ane) “ne” ateges arep. 

a. tandang dak wantah: dak jupuke = arep dak jupuk. 

b. tandang “i” kriya: dak jupukane = arep dak jupuki. 

c. tandang “ke” kriya: dak jupukne = arep dak jupukake. 

Cathetan: 

Sananta lan tandang nggadahi teges arep. 

Sananta asalipun saking ukara tanduk manawi tandang saking ukara tanggap, 
tuladha: 

Aku arep nulis layang dhisik - aku dak nulis layang dhisik. 

Layange arep dak tulis dhisik - layang dak tulise dhisik. 

Wonten ing tandang “e” wantah dados “e” 

Wonten ing tandang “i” wantah dados “ane” 

Wonten ing tandang “ake” wantah dados “ne” 

6. Sambawa. 

Tembung sambawa nggadahi teges: sanajan, pengarep arep. 

Upama. Panambangipun “a”, “ana”, “na”. 

Sambawa kaperang: 

1. Sambawa saking tanduk: 

a. Sambawa tanduk wantah: nggawa, conto: lan tegesipun, 

- nggawa dhuwit arep dienggo apa wong ora ana wong dodol = sanjan. 

- mbakyu mbok nggawa lading ya, kena dienggo ngonceki tebu = ngarep arep. 

- ah, mau nggawaa wacan kena kanggo samben ora ndlongop ngene iki = sanjan. 

b. Sambawa tanduk “i” kriya: njalukana. 

c. Sambawa tanduk “ke” kriya: njalukna. 

2. Sambawa saking tanggap: 

a. Sambawa tanggap wantah : dakgawaa, kogawaa, digawaa. 

b. Sambawa tanggap “i” kriya: dak gawanana, kogawakna, digawanana. 

c. Sambawa tanggap “ke” kriya: dakgawakna, kogawakna, digawana. 

Cathetan: 

1. Wantah panambang “a” 

2. “i” kriya panambang “i” malih dados “ana” 

3. “ke” kriya panambang “ake” malih dados “na” 

7. Pakon - Prentah. 

Rimbag Pakon kaperang: 

1 . Pakon tanduk: 

a. Pakon tanduk wantah: nggawaa = akon nggawa. 

b. Pakon tanduk “i” kriya: nggawanana = akon nggawani. 

c. Pakon tanduk “ke” kriya: nggawakna = akon nggawakake. 

2. Pakon tanggap “ya” pandapukipun: lingga + “e” (an) “na”. 

a. Pakon tanggap wantah: gawanen= akon supaya kogawa. 

b. Pakon tanggap “i” kriya: gawanana = akon supaya kogawani. 

c. Pakon tanggap “ke” kriya: gawakna = akon supaya kogawakake. 

Cathetan: 

Wonten ing pakon tanduk: 

1. Wantah, panambangipun “a” 

2. “i” kriya, panambangipun “i”, malih dados “ana” 

3. “ke” kriya, panambangipun “ake”, malih dados “na”. 

Pandapukipun Sambawa tanduk sami sami kaliyan pakon tanduk, pramila kedah dipun 
engeti tegesipun wonten ing ukara. 

Upaminipun : 

- ngGawaa dhuwit wong barange wis entek = Sambawa = sanes prentah. 

- sesuk kowe nggawaa buku = pakon. 

8. Guna: 

Guna inggih tembung tembung ingkang angsal panambang “en” nggadahi teges 
nandang, saking lingganipun. 

- wudunen, gudigen, singunen. 

Kedah dipun bentenaken tembung tembung: jupuken, panganen = pakon tanggap 
wantah, koroken, duduken = guna. 

9. Adiguna: 

Pandapukipun: “ke” + lingga + “en”, ateges leluwihan: kedhuwuren, kebangeten, 
kabangen. 

Bentenipun: tembung tembung: kecemplung, kecipratan = wisesa bawa ka. 

- kegedhen, kepinteran = adiguna. 

10. Bawa - Wacaka: 

Pandapukipun “ka” + lingga + “an”, ateges: nedahaken panggenan utawi ndapuk 
tembung aran. 

Bawa wacaka mboten ateges ndapuk tembung kriya. 

- Kalurahan = panggenan, kabupaten = panggenan. 

- Kausikan = tembang aran, kasugihan = tembung aran 
Tembung tembung punika kedah dipun bentenaken. 

- kajalukan = dijaluki, tanggap “i” kriya 

- kapinteran = bawa wacaka. 

- kecemplangan = wisesana bawa “ka”. 

11. Daya Wacaka: 

Pandapukipun: “pa” + lingga + “an”, ateges panggenan utawi mangsa: 

- pasuketan, pakuburan, panen, padusan. 

12. Kriya - Wacaka / Karana Wacana. 

Pandapukipun : “pe” + tanduk + (“pe + tanduk + “an”) 

- penulis = tukang nulis, karana wacaka 

- penulise = carane nulis, karana wacaka 
Bentenipun daya wacaka kaliyan karana wacaka: 
daya wacaka saking tembung aran. 

karana wacaka saking tembung kriya. 

Kedah dipun bentenaken tembung: 

gorengan = oleh olehane nggoreng, kaliyan tembung: 

penggorengan = papan kanggo nggoreng. 

13. Tembung Rangkep: 

Tembung rangkep inggih punika tembung ingkang dipun ungelaken ambal kaping 
kalih. 

Tembung rangkep wonten 3 wami: 

1. Dwilingga: lingganipun dipun rangkep. 

a. dwilingga wutuh: bocah bocah, reka reka. 

b. dwilingga salin swara ngarep: dhuwat - dhuwit. 

c. dwilingga salin swara mburi: jaren jeren, tela tele. 

d. dwilingga salin swara kabeh: modhang medheng, gonjang ganjing. 

2. Dwipurwa: wanda ingkang wiwitan dipun rangkep: jejaka, tetuwuhan. 

3. Dwiwasana: wanda ingkang wekasan dipun rangkep: cengengesan, cekakaan. 

14. Tembung Jamboran (Majemuk). 

Tembung j amboran, tembung kalih utawi langkung ingkang dipun gandheng dados 
satunggal. 

1. Jamboran wutuh. 

Jamboran wutuh wonten 3 golongan: 

a. ingkang tegesipun sadrajad: gedhe cilik, boya pakewuh. 

b. tembung ingkang kaping kalih dados katranganipun tembung ing kapisan: 
kandhang jaran, jambu wer. 

c. tembung ingkang kapisan dados katranganipun tembung ingkang kaping kalih: 
brata yuda, wijaya kusuma. 

2. Jamboran tugel: wancahan. 

Jamboran tugel tembung kalih ingkang dipun cekak: 

- kakkong, dhekwur, kongel. 

Cathetan: 

Kedah dipun bentenaken antawisipun jamboran tugel kalayan kerata basa. 

- kakkong: asalipun saking tungkak bokong. 

- dhelik: asalipun saking tembung gedhe cilik. 

Jamboran tugel asalipun saking kalih tembung. 

Manawi kerata basa asalipun pancen satembung lajeng dipun othak athik supados 
mathuk. 

- tembung tebu, dipun othak athik dados manteb ing kalbu. 

- tembung kathok, dipun othak athik dados ngangkate saka sithok. 

Tembung Wancah. 

Tembung wancah tembung ingkang dipun cekak. 

Warni wamining tembung ingkang dipun wancah: 

1 . Namanipun lare/tiyang sepuh: 

- Mulyana dados Mul utawi Yan. 

- Sutana dados Tana utawi Ton. 

- Suminah dados Minah utawi Min. 

- Pawirareja dados Pawira 

- Wangsadimeja dados Sadimeja. 

2. Namanipun panggenan: 

- Kartasura dados Tasura. 

- Imogiri dados Mogiri. 

- Boyolali dados Yolali. 

3. Wicalan (etungan): 

- ji, ro, lu, pat, ma, nem, tu, lu, nga, luh. 

4. Tembung krama kawancah dados madya krama. 

- punika dados nika. 

- mangga dados ngga. 

- dhateng dados teng. 

5. Tembung jamboran (Jamboran tugel). 

- gedhe cilik dados dhelik. 

- endhek lemu dados dhekmu. 

- gedhe bagus dados dhegus. 

C. Ater ater, panambang, seselan lan tegesipun. 

Wisesana inggih punika tembung tembung ingkang angsal panambang “an’ 


1 . Entan entan kados 

2. Pirantos kangge 

3. Angsal angsalipun 

4. Mangsa 

5. Gampil 

6. Sami dene nglampahi 

7. Dolanan 

8. Ngangge 

9. Nanggap 

: gunungan, pasaran, kalen. 

: kukusan, garisan, ayakan. 

: gorengan, batikan, gaweyan. 

: panen, padusan, suntikan. 

: mutungan, kalahan, getasan. 

: salaman, biten guyon. 

: jaranan, pasaran, tangisan. 

: bebedan, sabukan, kelamben. 
: wayangan, reyogan. 


Tegesipun Ater ater Anuswara: 

1 . Nyambut damel : jenu, macul, medhang. 


2. Nganggep 

3. Dados 

4. Nuju dhateng 

5. Damel 

6. Nyukani 

7. Kados 

8. Saben tiyang nampi 

9. Nambahi 

10. Ngetrapaken 

11. Saweg wancinipun 

: mbapa, ngadi, mbibi. 

: mbatur, nyantrik, nyudagar, nuwani. 

: minggir, ngulon, munggah. 

: nggule, ngabon, nyambel. 

: nyadhong, makani, nyandhangi, nyamaki. 

: mbodoni, mbisu, ndesani, ngetumbar, mucuk eri. 
: niji, ngloro, matang liter. 

: ndhuwurake, ndawani, nggedheni. 

: nglambeni, napeni, nyetuti. 

: mbosoki, ngretegi. 

Tegesipun Ater ater Sa: 

1. Satunggal 

2. Sabarang 

3. Nunggil 

4. Kalih / karo 

5. Sami kaliyan 

6. Ngantos 

7. Saben 

8. Angger 

= seket, sakebo, sameter. 

= sakarepe, sawarege, sasenenge. 
= sabantal, saomah, sakamar. 

= salapake, sauwite. 

= sagunung, sapitik. 

= sabubare, saenake. 

= saasine, sadinane. 

= sakobere, saenake. 

Tegese Ater ater Pa / Pe: 
1. Srana 

= pasumbang, pangudi. 


2. Tukang = pangendhang, padhang, pamomong. 

3. Ukuran mangsa = sapenginang. 

4. Ukuran panjang, tebih= panjangkah, pandulu, pabalang. 

5. Carane / patrape = panulise, panggambare. 

6. Panggenan = pakuburan, panepen, pagadeyan. 

7. Mangsa = panen, padusan. 

8. Pirantos = pembesut, penyakit, penulak. 

9. Tiyang ingkang dipun = paukuman, panembahan. 

Seselan lan Tegesipun: 

Seselan namung 4 wami: “er”, “el”, ‘W’, “in”. 

- crekot, saking tembung cekot tegesipun pating/pijer. 

- trambal, saking tembung tambal, tegesipun pating/kathah. 

- dlewer, saking tembung dewer, tegesipun pating/pijer. 

- sliri, saking tembung siri, tegesipun pating. 

Seselan “er” lan” “el” wonten ing salebeting tembung, racakipun lajeng dados 
satunggal kaliyan tembung wau, saengga lingganipun tembung wau mboten saged 
cetha. 

Dene ingkang saged cetha lingganipun menawi kaseselan “um” lan “in”. 

1. Tumandang lingganipun tandang tegesipun kriya. 

2. Rumujak, lingganipun: rujak, tegesipun: nedheng nedhengipun. 

3. Kumaki, lingganipun: kaki, tegesipun: anggepe kaya. 

4. Jinambak lingganipun: jambak, tegesipun: di 

5. Tinulis, lingganipun: tulis, tegesipun: di 

Menawi aksara wiwitan tembung wonten “w”, “p’, “b”, lajeng ewah dados “k” utawi 
“g” 

- ayu - kumayu, tegesipun: anggenipun kados 

- emping - kumemping, tegesipun: saweg eca ecanipun dipun 

- wasis - kumasis, tegesipun: kados tiyang 

- pinter - kuminter, tegesipun: kados tiyang 

- bagus - gumagus, tegesipun: kados tiyang 


Tegesipun Tembung Dwi Lingga. 

1. Naminipun barang : orong orong, alap alap, nget nget. 

2. Nglampahi padamelan : omah omah, udan udan. 

3. Kathah : gedhe gedhe, jembar jembar, omah omah. 

4. Sanget : asin asin, seru seru, gedhe gedhe. 

5. Tansah : lali lali, ora ngerti ngerti. 

6. Sanajan : alon alon, empuk empuk, anggere. 

7. Mangsa / wanci : bedhug bedhug, sore sore. 

8. Saepolipun : dawa dawane, murah murahe. 

9. Boten susah : ora isan isin, ora rikah rikuh. 


Tegesipun Tembung Tembung Dwipurwa / Dwiwasana. 
1 . Boten tentu barangipun : tetuku, lelara, gegaman. 


2. Ngangge/damel 

3. Murugaken 

4. Pating 


: gegnya. 

: pepeteng, bebungah, lelethek. 
: cengengesan, cekakaan. 

Bab II 

Ukara Lan Pangudhalipun. 


Ingkang dipun wastani ukara inggih punika rerangkening tembung sawatawis ingkang 
saged mujudaken / nglahiraken gagasanipun tiyang. 

A. Peranganipun ukara: 

Ukara kedadosan saking perangan ingkang baken, jejer lan wasesa. 

Supados ukara kala wau saged sampuma tegesipun, asring ukara punika dipun wewahi 
katrangan. 

Wami wamining katrangan L 

a. Katrangan lesan kang nandang (pelengkap penderita). 

b. Katrangan lesan kang pinarih (pelengkap penyerta). 

c. Katrangan lesan kang tumindak (pelengkap pelaku). 

d. Katrangan mangsa: wis, lagi, arep, kapan, dhek wingi. 

e. Katrangan panggenan: ing kono, ngomah, ing pasar. 

f. Katrangan kaanan (kawontenan): kangge nerangaken wasesanipun - banget, cetha, 
kepenak. 

Tulada Ngudhal Ukara Miturut Kalinggihanipun (Kalungguhane). 

a. Kucing iku | mangan | tikus | 

1 2 3 

1. jejer, 2. wasesa, 3. lesan kang nandang 

b. Simbok | nukokake | layangan | adiku | 

12 3 4 

1. jejer, 2. wasesa, 3. lesan kang nandang, 4. lesan kang tumindak 

c. Aku | diwenehi | dhuwit | mbakyu | 

12 3 4 

1. jejer, 2. wasesa, 3. lesan kang nandang, 4. lesan kang tumindak 

d. Suk emben | bapak | arep | mundhutake | klambi | aku | menyang Sala | 

1 2 3 4 5 6 7 

1. katrangan mangsa, 2. jejer, 3. katrangan mangsa, 4. wasesa, 

5. lesan kang nandang, 6. lesan kang pinurih, 7. katrangan panggonan 

e. Gunung iku | dhuwur | banget | 

1 2 3 

1. jejer, 2. wasesa, 3. katrangan kahanan 

f. Si Ali | mangane | ademenakake | 

1 2 3 

1. jejer, 2. wasesa, 3. ktrangan wasesa 

g. Omahe | bapak | arep | didol | suk emben | 

1 2 3 4 5 

1. jejer, 2. katrangan jejer, 3. katrangan mangsa, 4. wasesa, 5. katrangan mangsa. 


http://ki-demang.com/index.php?option=com_content&task=view&id=752&Itemid=714 


h. Sayak | abang kae | reged | banget | 

1 2 3 4 

1. sayak, 2. katrangan jejer, 3. wasesa, 4. katrangan kahanan 


B. Warni warnining Ukara. 

I. Miturut Pandapukipun, Ukara, wonten: 

1. Ukara genep (ukara lamba). 

2. Ukara boten genep (ukara gothang). 

3. Ukara rangkep (ukara majemuk). 

1. Ukara ganep sakedhikipun kedah wonten jejer lan wasesanipun. 
sok ugi wonten katranganipun. 

tuladha: - Saidi mlaku 

- Bocah nakal kae dolan mrene. 

2. Ukara boten ganep (ukara gothang) kaperang: 

a. gothang j ejeripun. 

- reneya sedhela bae ! 

- Tukokna rokok ! 

b. gothang wasesanipun: 

- Sajake Simin ! 

- Dudu Adiku ! 

c. gothang jejer lan wasesanipun: 

- Kala wingi ! 

- isih loro ! 

- Ora ! 


3. Ukara rangkep inggih punika ukara ingkang panjang kadadosan saking kalih 
ukara lamba utawi langkung. 

Ukara rangkep kaperang malih: 

a. Ukara rangkep sadrajad 
Tuladha: 

- Aku nulis, adiku maca buku, simbok olah olah, 

- Wong iku gemi, mulane dadi sugih. 

- Sepisan dheweke sregep, ping pindhone pancen pinter. 

b. Ukara rangkep raketan. 

Tuladha: 

- Simbok menyang pasar, dene aku kon tunggu warung. 

- Siman mbeleh pitik, adine mbubuti, simbok kang ngolah. 

- Dhek wingi pite isih ditunggangi, dhek mau wis dicolong uwong. 

c. Ukara rangkep tundha. 

Wonten ing salebeting ukara tundha wonten baboning ukara, inggih punika 
ukara ingkang dados undheraning gineman lan wonten gatranipun (anak 
kalimat). 

Gatra wonten pinten - pinten wami: 

a. gatra jejer: 

ukara ukara ingkang dados gegentosing jejer, 

Guruku , ndukani aku (ukara lamba). 

Wong kang mulang | aku | ndukani aku | 

1 2 3 

1. gatra jejer, 2. wasesa, 3. lesan kang nandang 

b. gatra wasesa: 

ukara ingkang dados gegentosing wasesa. 

Panjaluke , dituruti (ukara lamba). 

Panjaluke | aku sregep sinau | 

1 2 
1 . jejer, | 2. gatra wasesa | 

c. gatra lesan: 

ukara ingkang dados gegentosing lesan. 

Aku ngleksanani panjaluke (ukara lamba). 

Aku ngleksanani | apa | kang dikarepake | 

1 2 3 

1. jejer, 2. wasesa, 3. gatra lesan 

d. gatra katrangan: 

ukara ingkang dados gegentosing katrangan. 

Simin arep mulih sesuk (ukara lamba). 

Simin arep mulih | menawa aku | wis bali saka Sala | 

1 2 3 

1. jejer, 2. wasesa, 3. gatra katrangan 

Caranipun Ngudhal: 

Simin arep mulih, menawa aku wis bah saka Sala. 

Simin = jejer 

arep mulih = wasesa 

arep = katrangan mangsa 

menawa aku bah saka Sala = gatra katrangan 

menawa = katrangan sarat 

aku = jejer gatra katrangan 

wis = katrangan wektu (wekdal) gatra katrangan 

bah = wasesa 

saka Sala = katrangan panggenan gatra katrangan. 

II. Ukara Miturut Suraosipun. 

Miturut suraosipun ukara kaperang: 

a. ukara carios (carita) 

b. ukara pitaken 

c. ukara paken (pakon) 

d. ukara pangajak 

e. ukara panjaluk (panedha) 

f. ukara pangajeng ajeng (pangarep arep) 

g. ukara prajanji 

h. ukara upami (umpama) 

Dene tuladanipun supados damel piyambak. 

III. Wonten Malih Miturut Kawontenanipun Jejer Wasesa lan Lesan Ukara Kaperang: 

a. Ukara tanduk (kalimat aktif). 

Tetengeripun ukara tanduk menawi wasesanipun angsal ater ater anuswara lan 
jejeripun nindakake wasesa. 

- Simin mangan 

- Ali nggambar. 

b. Ukara tanggap (kalimat pasif). 

Tetengeripun ukara tanggap wasesanipun angsal ater ater: “dak”, “ko”, “di”, 
“ko”, lan seselan “in”. Dene jejeripun nandang wasesanipun. 

- Sapine wis diedol 

- Dhuwite arep dakjaluk. 

c. Ukara nominal. 

Ukara nominal inggih punika ukara ingkang wasesanipun sanes tembung kriya, 
nanging tembung: aran, wilangan, kaanan. 

- Gunung iku dhuwur 

- Pitikku putih mulus 

- klambiku nem iji, lan sapanunggilanipun. 

Bab III 


Panyilahing Tembung (Jinising Tembung) 

A. Jinising tembung kalarasaken kaliyan basa manca. 

1. Tembung Kriya (Verb); 

sadaya tembung ingkang nerangaken tumindak padamelan: nulis, mucal, nyawang, 
lan sapanunggilanipun. 

2. Tembung Aran (Substantive); 

sadaya tembung ingkang mastani namaning barang ing maujud utawi ingkang 
dipun anggep maujud (abstrak): buku, kursi, angin, setan, kapinteran, ngelmu, lan 
sapanunggilipun. 

3. Tembung Kawontenan (kaanan = ajective); 

sadaya tembung ingkang nerangaken kawontenanipun barang: gedhe, dawa, ireng, 
kumaki, merdika, lan sapanunggilipun. 

4. Tembung Katrangan (Adverb); 

sadaya tembung ingkang nerangaken kawontenanipun kriya: mesthi, mau, banget, 
mbokmenawa, lan sapanunggilipun. 

5. Tembung Sesulih (pronoun): 

sadaya tembung ingkang dados sesulihipun barang maujud utawi ingkang 
kaanggep maujud: punika kaperang dados 5 golongan: 

a. Tembung Purusa (tiyang): aku, kowe, dheweke, anu, banget, mbokmenawa, lan 
sapanunggilipun. 

b. Tembung Darbe: ku, mu, e, 

c. Tembung Pitedhah (pitudhuh): iku, kae, kuwi, punika. 

d. Tembung Pitaken: sapa, apa, endi, ngendi, kepriye, lan sapanunggilipun. 

e. Tembung Panggandheg: kang, sing, ding. 

6. Tembung Wicalan (wilangan : cacah) = numeral : 

- siji, loro, sapisan, samene, sawatara, lan sapanunggilipun. 

7. Tembung Panggandheng (conjunction): 

Tembung ingkang kangge nggandheng ukara utawi tembung: lan, sarta, tur, kathik, 
mulane, sarehne, lan sapanunggilipun. 

8. Tembung Panggenah (artikel): sing, sang, ponang, lan sapanunggilipun. 

9. Tembung dunung (preposition): 

Tembung ingkang nedahaken enggon/enering barang: ing, ngarep, mburi, 
menyang, dening, lan sapanunggilipun. 

10. Tembung Panguwuh (interjection) = panyuru: 

Tembung ingkang mratelakaken panguwuh / sesambat: lo, wah, wo, adhuh, 
toblas, lan sapanunggilipun. 

A. Tulada Ngudhal Ukara Miturut jinising Tembung. 

Manawi bab ingkang kapengker ngudhal ukara miturut kalenggahaning / pangkating 
tembung, inggih punika madosi jejer, wasesa, lesan lan warni wamining katrangan, 
ing bab punika ngudhal jinising tembung inggih punika madosi tembung tembung 
ingkang kadadosaken saking tembung kriya, tembung aran, sesulih, wilangan lan 
sapanunggilipun. 

Terkadhang wonten malih supados ngudhal tembung, inggih punika tembung wau 
dipun padosi lingganipun, ater ater, panambang, lajeng kalebet rimbag punapa. 

Tuladha ukara. 

- Mau esuk aku ketekanan tamu saka Sragen. 


Miturut lenggahing tembung: 


aku 
katekanan 
tamu 
mau esuk 
saka Sragen 


= jejer 
= wasesa 

= lesan kang tumindak 
= katrangan mangsa 
= katrangan panggonan 


Miturut Jinising Tembung: 

mau esuk = tembung katrangan wayah 

aku = sesulih 

katekanan = kriya 

tamu = tembung aran 

saka = tembung dunung 

Sragen = tembung aran. 


Miturut Pandapuking Tembung: 
mau esuk = tembung j amboran 

aku = lingga 

katekanan = lingganipun teka angsal ater ater ke lan panambang an, kalebet 

tanggap ka i-kriya. 

tamu, saka, Sragen = tembung lingga. 

Tuladha malih : 

- Bocah cilik, adine Mariyem iku, nukokake jeruk adiku. 


Miturut jinising tembung: 
bocah = tembung aran 

cilik = tembung kaanan 

adine = tembung aran 

Mariyem = tembung aran 

iku = tembung sesulih 

nukokake = tembung kriya mawa lesan 

adiku = tembung aran. 


Miturut Lenggahing Tembung; 

bocah cilik = jejer 

adine Mariyem iku = katrangan jejer 

nukokake = wasesa 

jeruk = lesan kang nandang 

adiku = lesan kang pinurih. 


Miturut Pandapuking Tembung: 
bocah cilik = tembung j amboran 

adine Mariyem = tembung j amboran 

iku = lingga 

nukokake = n + tuku + ake + tanduk ke kriya 

jeruk = tembung lingga 

adiku = tembung andhahan: adi + ku 

adine = tembung andhahan: adi + e. 

Bab IV 

Panyeratipun Basa Jawi Mawi Aksara Latin 

A. Panganggenipun Aksara Ageng: 

1. Kangge nyerat irah - irahan (bab). 

2. Aksara ing wiwitaning ukara. 

3. Kangge nyerat nama mandiri. 

Upami: Musi, Paimin, Ciamis, pasopati, lan sapanunggilipun. 

4. Cekakan, upami: ABRI. 

5. Ingkang kaanggep wigatos: Ingkang Maha Wikan. 

badhe leladi dumateng Nusa, Bangsa, lan Agama. 

B. Ingkang Adaan Sanget Panyeratipun: 

1 . Ponorogo leresipun: Panaraga 

sopunika leresipun: sapunika 

Bongsa leresipun: bangsa 

2. Sepele 
mrene 
geger 
ketel 
kabeh 

Swanten “e” lan ‘e” kedah kaserat mawi “e” lan pratandha layar nginggilipun. 

3. Kuthuk 
dhuwur 
kathok 
kodhok 

Aksara t kaserat dados “th” 

Aksara d kaserat dados “dh” 

4. kluwak 
luwak 
kuwat 
kowat 

Swanten “u” utawi “o” kasusul ing swanten “a” kedah mawi aksara manda. 

5. sekalian 
kadang kadeyan 
liyane 
sampeyan 

Pindahipun swanten “i” utawi “e” dhateng swanten “a” mawi aksara manda swara 
“y”. 

Bab V 


Unggah Ungguhing Basa 


A. Katrangan: 

Basa Jawi punika pepak sanget, ngantos tiyang manca manawi badhe nyinau basa 
Jawi asring rumaos kewalahan, amargi saking kathahing sinonim tembung Jawi, 
caranipun ngetrapaken basa antawisipun tiyang ingkang benten umur umuranipun 
utawi derajatipun lan malih pancen wonten tembung tembung Jawi ingkang ing basa 
sanes boten wonten utawi boten matis. 

Upaminipun tembung mangan : sinonimipun (dasanamanipun): maem, dahar, 
madhang, malah taksih kathah panganggenipun ing basa kasar. 

Antawisipun lare kaliyan nem neman sampun boten cak - cakanipun, semanten ugi 
antawisipun nem neman kaliyan tiyang sepuh lan sapanunggilanipun. 

Lan malih asring wonten tembung Jawi ingkang ing basa sanes boten wonten (dereng 
dipun sumerepi) upaminipun tembung: kadingaren, upil, karipan, maido, lan 
sapanunggilanipun. 

Manawi dipun tingali saking pandapuking tembung, kathah sanget ewah ewahipun, 
margi saking pepaking ater ater (awalan), seselan sarta panambang (akhiran) punika 
badhe katerangaken ing wingking. 

Dene unggah ungguhing basa inggih punika caranipun ngetrapaken basa dhumateng 
tiyang ingkang dipun ajak gineman. 

B. Unggah ungguhing Basa. 

1. Basa Ngoko. 

Basa ngoko, kaperang: 

a. Ngoko Lugu, 

wujudipun tembung tembungipun ngoko sadaya. 
dipun ginakaken: 

1 . Dhateng sesami ingkang sampun kulina. 

2. Dhateng kapernah nem (anak, putu, murid, semah). 

3. Manawi pinuju ngunandika. 

4. Wonten ing buku buku karangan (wucalan). 

b. Ngoko Andhap Antya Basa, 
wujudipun: ngoko, krama inggil. 
dipun ginakaken: 

1 . Dhateng tiyang ingkang langkung enem nanging langkung inggil 
derajatipun. 

2. Priyantun kaliyan priyantun ingkang kulina ngoko. 

Tuladha: 

- Apa sliramu mengko sida tindak pasar mundhut bakal klambi ? 

c. Ngoko Andhap Basa Antya, 

wujudipun: Ngoko, krama inggil dipun selingi krama, 
dipun ginakaken: antya - basa. 

Tuladha: 

- Coba panjenengan pirsani, bapak ora saestu tindak, la kae lagi maos buku. 

2. Basa Madya: 

Basa madya dipun ginakaken tiyang tiyang ingkang boten nggatosaken basa 
ingkang sae, racakipun tiyang padhusunan utawi pareden lan tiyang pekenan. 
Tuladha Basa Madya: 

- nika, niku, ajeng, teng, nek, saweg, napa, pripun, samang dika, lsp. 

Basa Madya Kaperang: 

a. Madya Ngoko, 
wujudipun ngoko, madya. 

Tuladha: 

- Nek dika ajeng tuku akeh mengke kula wehke rada murah. 

b. Madya - Krama, 

wujudipun: Madya kaliyan krama. 

Tuladha: 

- Dos pundi ta samang nika, sinjang saene kados ngaten kok diwastani awon. 

c. Madya Antara, 

wujudipun: Madya krama, krama inggil. 
dipun ginakaken: 

1. Priyantun dhateng tiyang kapemah sepuh nanging mimpang drajad. 

2. Garwa priyantun. 

3. Priyantun kaliyan priyantun ingkang sampun kulina. 

Tuladha: 

- Napa panjenengan ajeng ngersakaken mirsani bioskop, nek kersa ngga kula 
derekaken. 

3. Basa Krama, 

Basa Krama kaperang: 

a. Kramantara, 

wujudipun krama thok krama lagu, 
dipun ginakaken: 

1 . Kanca kanca ingkang dereng kulina. 

2. Wonten buku buku karangan (wucalan). 

Tuladha: 

- Nuju satunggiling dinten pun Kancil saweg mlampah mlampah wonten 
saping giring lepen, lsp. 

b. Muda Krama, 

wujudipun: Krama lan krama inggil. 

Basa Muda krama basa ingkang sae lan alus piyambak. 

Ingkang ngginakaken: 

1. Tiyang nem dhateng tiyang sepuh. 

2. Murid dhateng gurunipun. 

3. Priyantun kaliyan priyantun. 

Tuladha: 

- Kula dipun dhawuhi bapak guru, supados matur kaliyan bapak, manawi 
bapak guru benjing dinten Minggu badhe tindak dhateng dalemipun bapak. 

c. Krama Inggil, 

wujudipun: Muda krama, namung tembung: mu- dalem, aku - abdi dalem, 

kowe - panjenengan dalem. 

dipun ginakaken tumrap para luhur / ratu. 

Tuladha: 

- Abdi dalem boten saged sowan ngarsa dalem, amargi anakipun dalem saweg 
sakit. 

d. Wreda krama, 

wujudipun: krama nanging ater ater lan panambang boten dipun kramakaken. 
Tuladha: 

- Manawi diparengake griyane ingkang kilen punika kula enggenane. 

“di”, “e”, “ake” boten dipun kramakaken. 

e. Krama desa, 

Krama desa punika basanipun mesthinipun boten wonten kramanipun kapeksa 
dipun kramakaken, wonten malih mesthinipun sampun dipun kramakaken 
margi saking kirang maremipun lajeng dipun kramakaken malih. 

Tuladha: 

- jaran kramanipun kapal dados kepel. 

- dhuwit kramanipun arta dados yatra 

- tuwa kramanipun sepuh dados sepah 

- belo kramanipun dados belet 

- dhele kramanipun dados dhekeman 

- Boyolali kramanipun dados Bajulkesupen 

4. Basa Kedhaton, 

Basa kedhaton dipun ginakaken para abdi dalem kraton manawi pinuju gineman 
kaliyan ratu. 

Tuladha: 

- manira = aku 

- pakenira = kowe 

- enggah = inggih 

- darbe = duwe 

- boya = ora 

- besaos = bae 

5. Basa Kasar, 

Basa kasar dipun angge tiyang urakan, tiyang paben, tiyang saweg nepsu, lsp. 
Pokokipun boten sekeca manawi dipun mirengaken. mila ing ngriki boten perlu 
dipun rembag. 

Cathetan: 

Andharan ing nginggil punika prasasat kantun dados teori, kirang praktis. 

Mila limrahipun kaum guru namung mleter murid murid mawi basa krama ingkang 
meh mesthi kanggenipun: Muda krama. 

C. Ngulinakaken Nggladi Basa, 

Ngengeti ing jaman samangke kathah para muda ingkang sampun ical tata 
kramanipun saha unggah ungguhipun, langkung langkung bab anggenipun 
ngginakaken basa krama kados kados kathah ingkang risak boten kanten kantenan. 
Umpaminipun, lare nem dhateng tiyang sepuh, murid dhateng gurunipun langkung 
langkung para nem neman dhateng para nem neman sanesipun. 

Racakipun anggenipun ngetrapaken basa klentu lan ing ngrika ngriki taksih campur 
bawur kaliyan basa Indonesia, kamangka mesthinipun kita punika saged nglairaken 
gagasan utawi pikiran sarana tembung tembung basa Jawi ingkang murni. 

Pramila kangge ngudi basa ingkang sae kita saged ngulinakaken ngangge basa 
ingkang sae ing saben saben wekdal, wonten ing bebrayan ngagesang. 

Para putra nem neman saha ingkang taksih alit sageda dipun tuntun, dipun gladi 
ngangge basa ingkang sae wonten ing nggriya utawi sadengah panggenan. 

Kangge ngulinakaken para putra ing ngriki perlu dipun sukani latihan latihan sageda 
kangge apalan. 

Conto saged dipirsani ing situs http://ki-demang.com 

menu : Sari Basa Jawa - Tembung Ngoko - Krama Madya - Krama Inggil 

